Vruntliken grot tovoren mit begeringe alles gudes. Wetet, ersamen heren, borgermeystere unde radmen der stad Revall, dat ik juwen breff, an my gescreven, entfangen unde wol vornomen hebbe, also ludende, wes ik unde de bure hir ut dessem lene, dat ik van mynes heren gnaden hebbe, in juwe stad senden edder voreden, dat id scholde velich aff unde to varen, beyde binnen der stad unde buten der stad, van jw unde van den juwen. Des gelove ik juwer erwerdicheyt wol to na wtwisinge juwes breves. Ok also gi screven, dat gy gerne geseyn hadden, dat ik to juwer stad Revel gekomen hadde, umme sunderliker werve willen mit jw to sprekende; des wetet, dat ik des nw to der tiid nicht enden en kan; ok hadde ik neyn alto grot werff myt sommeliken van juwer wegen wt juwem rade to hanterende, men dat ik juwer erwerdicheyt gerne betere kuntschop hebben wolde, wen ik hebbe. Item wetet, erwerdigen heren, dat ik jw bidde vruntliken, were id so, dat ik eyne last soltes edder twe wt juwer stad Revele to mynes heren slot behovede, dat my juwe ersamicheyt de gunne uttovorende vor myne peninge. Dat is myne bede to jw, also jw Karl, myn knecht, wol berichtende wert. Siit Gode bevolen to ewigen tiiden. Gescreven uppe Raseborch des mandages na des hilgen cruces dage, under mynem ingesegele, anno xxvij. Otte Pogwisch, ritter, hovetman uppe Raseborch. Adress: Den erzammen, vorsichtigen heren, den borgermeysteren unde den radmannen der stad Revall, detur cum favore littera.